DA Den Europæiske Unions Tidende CE 84/34

(2004/C 84 E/0037)

SKRIFTLIG FORESPØRGSEL E-2665/03

af Daniel Hannan (PPE-DE) til Kommissionen

(10. september 2003)

Om: Finansiering af et aktivt medborgerskab i Europa

I forslaget til Rådets afgørelse om et EF-handlingsprogram til fremme af et aktivt medborgerskab i Europa (civic participation) (forelagt af Kommissionen) C5-0321/03 anføres en række instrumenter, ved hjælp af hvilke Kommissionen har ydet økonomisk støtte til fremme af »et aktivt medborgerskab i Europa«.

Vil Kommissionen på baggrund af dens tilkendegivelser i det pågældende dokument oplyse:

— hvilke europæiske »ekspertudvalg og organisationer, der fremmer den europæiske ide« den har finansieret via budgetpost A-3021?;

— hvilke »sammenslutninger og foreninger med europæisk sigte« den har bidraget i form af samfinansiering via budgetpost A-3024?;

— hvilke »europæiske tænketanke« der har modtaget støtte fra Kommissionen i form af samfinansiering via budgetpost A-3026?

Vil Kommissionen endvidere oplyse, hvilke organisationer der er øremærket til økonomisk støtte under tre budgetposter i del Β i budgettet; hvilke organisationer der udgør »den europæiske platform for ikke-statslige organisationer i den sociale sektor«, og hvor meget støtte i form af samfinansiering hver af disse organisationer vil modtage under budgetpost hhv. B3-4105 og B5-803?

Endelig: »De fleste af disse interventioner er hidtil gennemført uden et retsgrundlag« — hvilke følgevirkninger vil det få for Kommissionen at gennemføre interventioner »uden et retsgrundlag«?

Svar afgivet på Kommissionens vegne af Viviane Reding

(20. oktober 2003)

Kommissionen har ydet økonomisk støtte til ekspertudvalg og organisationer, der fremmer den europæiske idé (budgetpost A-3021), til europæiske tænketanke, der undersøger europæisk integrationspolitik (budgetpost A-3026) og til sammenslutninger og foreninger med europæisk sigte (budgetpost A-3024). En liste over de organisationer, som har modtaget økonomisk støtte fra Fællesskabet i 2003, er sendt direkte til det ærede medlem og til Parlamentets sekretariat.

Listen over støttemodtagere i 2002 kan findes på: (http://europa.eu.int/comm/secretariat_general/sgc/ info_subv/commun/rap-pe_2002_en.pdf).

I sit forslag til et retsgrundlag for et aktivt borgerskab i Europa foreslår Kommissionen at yde støtte til organisationer, der modtager støtte under del Β i budgettet for yderligere at fremme en vedvarende dialog med civilsamfundets organisationer om opbygningen af Europa og for at bidrage til etableringen af den nye styreform, der blev foreslået i den social- og arbejdsmarkedspolitiske dagsorden vedtaget i Nice. På den ene side drejer dette sig om ikke-statslige organisationer (NGO'er), foreninger og sammenslutninger med europæisk sigt eller fagforeninger. På den anden side fokuserer det på organisationer, der aktivt fremmer grundlæggende sociale rettigheder og bekæmper og forebygger social udstødelse og diskrimination, der er repræsenteret i den europæiske platform for ikke-statslige organisationer i den sociale sektor.

En liste over medlemmer af den europæiske platform for ikke-statslige organisationer i den sociale sektor (og støtte modtaget under budgetpost B3-4105 og B5-803) er sendt direkte til det ærede medlem og til Parlamentets sekretariat.

Traditionelt er disse interventioner blevet gennemført uden et retsgrundlag, fordi betalingsbevillingerne, indført i budgettets del A, blev betragtet som administrationsomkostninger, der ikke kræver et retsgrundlag. Det er bortfaldet af del A, i forbindelse med indførelsen af ABB-metoden (»aktivitetsbaseret budgetlægning«), som er årsagen til, at der fra 2004 kræver et retsgrundlag for interventioner, der ikke længere kan betragtes som administrationsomkostninger; hidtil har et sådant retsgrundlag ikke været juridisk nødvendigt for at gennemføre disse bevillinger.